Nikola Jokić
Nikola Jokić (rođen 19. februara 1995) srbijanski je košarkaš. Igra na poziciji centra, a trenutno nastupa za Denver Nuggetse. Prvi je Srbijanac koji je proglašen najkorisnijim igračem NBA lige, i to uzastopno: 2020/21. i 2021/22. te još jednom 2024. Također je bio najkorisniji igrač NBA finala 2023, predvodivši Nuggetse do prve titule prvaka u klupskoj historiji. Tri sezone nastupao je za Mega Leks i proglašen je najkorisnijim igračem ABA lige. Izabran je u drugom krugu NBA drafta 2014. kao 41. od Denver Nuggetsa, s kojima je u julu 2015. potpisao ugovor. Košarkaški savez Srbije dodijelio mu je nagradu za najboljeg srbijanskog košarkaša 2018. Sljedeće godine prvi je put izabran da igra na All-Star utakmici. S njim kao liderom franšize, Denver je izborio plasman u doigravanje u sezoni 2018/19. i poslije deset godina prošao prvi krug doigravanja. Jokić je tri puta izabran u najbolju petorku NBA lige (2019, 2021. i 2022). Ostvario je najbrži tripl-dabl u historiji NBA lige za samo 14 minuta i 33 sekunde. Ujedno je postao evropski košarkaš s najvećim brojem tripl-dablova i ušao među deset najboljih igrača po tom parametru u historiji NBA lige. S reprezentacijom Srbije osvojio je srebrnu medalju na Olimpijskim igrama 2016. i bronzanu 2024.